"Secretul" celui mai longeviv primar din România. Conduce localitatea de la Revoluție și vrea un nou mandat
- Georgiana Dragomir
- 24 martie 2024, 11:48
Gheorghiţă Boţârcă, edilul oraşului Topoloveni, aflat în funcție încă de la Revoluția din 1989, își dorește încă un mandat. El spune că legătura pe care o are cu cetățenii este "specială" și nu are emoții privind obținerea votului lor, la alegerile locale din 2024.
Cel mai longeviv primar din România: Contre cu Ion Iliescu. Nu a schimbat partidul de când a intrat în politică
Gheorghiţă Boţârcă vrea să câștige al nouălea mandat de primar în vară și spune că are șanse, având în vedere că nu este "traseist" politic, iar rezulaltele muncii sale sunt vizibile, nu are nevoie de campanie electorală.
"Candidaturile sunt periodice şi au două elemente motivaţionale. Unul ca apartenenţă politică, şi nu m-am dezis niciodată (n.r. de PSD) şi al doilea- munca pe care am făcut-o până acum, dar şi nivelul de satisfacţie a cetăţenilor, aprecierea din partea oamenilor.
Faptul că am o comunicare deosebită cu oamenii, cu zâmbetul pe buze. Este elementul de satisfacţie în localitate: de unde am plecat şi unde suntem astăzi, pentru că este la superlativ. Se vede. Încrederea oamenilor mă determină să candidez din nou. Şi nu mă forţează nimeni. Mai repede m-ar forţa familia sau m-aş forţa eu să-mi văd de treabă", a declarat acesta pentru Interespublic.ro.
Deși este membru PSD din 1990, primarul Gheorghiță Boțârcă spune că nu a avut nicio reținere în a se "contra" cu Ion Iliescu, cel care a fost președinte de onoare al PSD ani la rând. Edilul din Topoloveni a fost contrariat, deoarece a fost numit "baron" în 1995, în condițiile în care și-a făcut averea pas cu pas, susține Gheorghiţă Boţârcă.
"Domnule preşedinte, (n.r. către Ion Iliescu) puteţi să-mi relataţi şi mie o zi din viaţa dumneavoastră, legată de copii, de familie, de bunici, de construcţia unei case, de ceva? Pentru că eu pot să vă spun o zi din viaţa mea, legată de toate treburile acestea", a relatat primarul Gheorghiță Boțârcă, potrivit sursei citate.
Ce avere are Gheorghiță Boţârcă, candidat pentru un nou mandat la Primăria Topoloveni
Conform celei mai recente declarații de avere, postată pe site-ul Agenției Naționale de Integritate, Gheorghiță Boțârcă , trei terenuri agricole, de 53.759 m2, 181.614 m2 și 14.000 m2 (două moștenite în 1990 și 2008, al treilea cumpărat în 1990), două terenuri intravilane (de 11.499 m2 și 23.436 m2, dobândite în 1990), două terenuri forestiere, de 190.200 m2 și 22.000 m2 (dobândite în 1990) și două terenuri extravilane, de 7.483 metri pătrați și 251.604 m2, dobândite în 1990.
De asemenea, are casă de locuit la Topoloveni, de 285 metri pătrați, cumprată în 1995, o casă de vacanță la Băile Herculane, de 196 metri pătrați, cumpărată în 2019, două spații comerciale (de 62 metri pătrați și 90 metri pătrați) și alte două categorii de bunuri imobile, de 6.006 metri pătrați și 430 metri pătrați. Primarul mai are un tractor, patru autoturisme (Suzuki Vitara, Fiat Punto, Mercedes Vito, Suzuki Jimny), o motocicletă Harley Davidson, o remorcă și o șalupă.
Venitul anula din activitatea de primar a fost în valaore de 100.380 lei (8.365 lei pe lună), la care se adaugă pensii n valoare de peste 70.000 de lei anual.